Ûnser diemuotiges gebett vor an. Lieben herren, als ir aber von Buelers
wegen des ûnsern [e 1] verschribent, wie wir den wisen Ymer von Zeiningen
dem ûwern sinen berge und zinse und sine lenlùte bi ùns umbekùmbert und un-
vergriffen ze lassenne und umb sine ansprache fùrderlich vor ûwerm räte
und gerichte rechtes ze emphlegenne[e 2]. Wissent, dz wir dz ernstlich
an den selben Bueler bracht haben, der meinet alwegen, ob ûnser herren von
Berne mit Schilling oder Claus am parröch vormals haben geredt
von bruoder Heinis Kamen erbes wegen von dem von Zeiningen vor ûch
rechte ze nemende. Dz binde inn nûtzit und er voerchte, wie der selbe
von Zeiningen ime bi ûch in der statt ze Thun ze stargk sye und
getrûwet, sider er des selben Kamen guote,doch sunder des so bi uns gelegen
ist, handhabet und sine naemmet, wie die sache uff gemein dingstaete
gehoere. Doch haben wir inn von dem verbietenne gewiset, ob ir den von
Zeiningen ze gemeinen dingstetten zwûchent ûch und ûns wellent wisen
in der sache zem ersten, da rechtes ze emphlegenne, ob die sache uff
gemein tage gehoere oder nit. Ûwer antwûrte har umbe. Got staete
ûwer ere. Datu feria quinta post Urbani anno item xim°.
Der probste und capitel ze Inderlappen